钦定古今图书集成/理学汇编/文学典/第049卷 > 李安期
## 钦定古今图书集成/理学汇编/文学典/第049卷 > 李安期

按《唐书李百药传》：百药子安期，亦七岁属文。父贬桂
州，遇盗，将加以刃，安期跪泣请代，盗哀释之。贞观初，
为符玺郎，累除主客员外郎。高宗即位，迁中书舍人、
司列少常伯，数预决国事，帝屡责侍臣以不能进贤，
众不敢对。安期进曰：“邑十室且有忠信，天下至广，不
为无贤。比见公卿有所荐进，皆劾为朋党，滞抑者未
伸，而主荐者已訾，所以人人争噤默以避嚣谤。若陛
下忘其亲仇，旷然受之，惟才是用，塞谗毁路，其谁敢
不竭忠以闻上乎！”帝纳之。寻检校东台侍郎、同东西
台三品。出为荆州大都督府长史。卒，谥曰烈。自德林
至安期，三世掌制诰。孙羲仲，又为中书舍人。